कान्तिपुर हाफ म्याराथन : रमेश र ऐश्वर्यलाई ह्विलचेयरको उपाधि 
रमेश खत्रीले कान्तिपुर हाफ म्याराथनमा दोस्रो पटक पुरुष ह्विलचेयरको उपाधि जितेका छन् । ३ किलोमिटर दौड उनले ७ मिनेट २६.७४ सेकेन्डमा पूरा गरेका थिए । उनी नेपाल आर्मी क्लबबाट पौडी पनि खेल्ने गर्छन् । 
काठमाडौँ — रमेश खत्रीले कान्तिपुर हाफ म्याराथनमा दोस्रो पटक पुरुष ह्विलचेयरको उपाधि जितेका छन् । ३ किलोमिटर दौड उनले ७ मिनेट २६.७४ सेकेन्डमा पूरा गरेका थिए । उनी नेपाल आर्मी क्लबबाट पौडी पनि खेल्ने गर्छन् । डेन थिङ दोस्रो भए । गत वर्ष पहिलो पटक सहभागी हुँदा तेस्रो भएका उनले ७ मिनेट ३५ सेकेन्डको टाइमिङ निकालेका थिए । उनी पनि आर्मीका बास्केटबल खेलाडी हुन् । रामकाजी मिराज तेस्रो भए । उनले ८ मिनेट ५२.८४ सेकेन्डमा दौड पूरा गरे । महिलातर्फ ऐश्वर्य कुमाल च्याम्पियन भइन् । बास्केटबल र पौडीका पनि खेलाडी उनले १० मिनेट ९.७८ सेकेन्डमा दौड पूरा गरिन् । यामकुमारी झाक्री दोस्रो र पेमा जुलुङ तेस्रो भए । यामकुमारीले १० मिनेट ५१.०७ सेकेन्ड र पेमाले ११ मिनेट २५.१० सेकेन्डमा दौड पूरा गरेका थिए । ‘लेट्स गो ग्रिन टुगेदर’ नारासहित कान्तिपुर हाफ म्याराथनको ११ औं संस्करण आयोजना भएको थियो । थापाथलीस्थित कान्तिपुर पब्लिकेसनको कार्यलय अगाडिबाट सुरु भएको ह्विलचेयर रेस, थापाथली, माइतीघर मण्डला फन्को लगाएर पुनः सेन्ट्रल बिजनेस पार्कमै गएर टुंगिएको थियो ।शारीरिक रूपमा फरक क्षमताका लागि हुने ह्विलचियरतर्फ पहिलोदेखि तेस्रो स्थान हात पार्नेले क्रमशः ३० हजार, २० हजार र १० हजार रुपैयाँ पाउनेछन् । हाफ म्याराथन पुरुष र महिला दुवैका विजेताले १ लाख रुपैयाँ पुरस्कार पाउनेछन् । दोस्रोले ५० हजार, तेस्रोले ३० हजार, चौथोले २० हजार, पाँचौंले १० हजार र छैटौं हुनेले ५ हजार रुपैयाँ पाउनेछन् ।